პოლა ნეგრი

პოლა ნეგრი (ინგლ. ; დ. 3 იანვარი, 1897, ლიპნო, რუსეთის იმპერია — გ. 1 აგვისტო, 1987, სან-ანტონიო, აშშ) — ბარბარა აპოლონია ჩალუპეცი (პოლონ. ) — პოლონური წარმოშობის მსახიობი,  მუნჯი კინოს  ვარსკვლავი და სექს-სიმბოლო.

ბიოგრაფია
აპოლონია (ბარბარა მისი ნათლობის სახელი) ჩალუპეცი დაიბადა 1897 წლის 3 იანვარს (სხვა წყაროების მიხედვით - 1894 წლის 31 დეკემბერი) რუსეთის იმპერიის ქალაქ ლიპნოში. მშობლები: ელეონორ კელჩევსკა(ჭორების თანახმად, იგი იყო პოლონეთის სამეფო დინასტიიდან) და მჭედელი იერჟი ჩალუპეცი (სლოვაკი ემიგრანტი). აპოლონია მესამე შვილი იყო, მაგრამ ორი უფროსი შვილი გარდაიცვალა და გოგონა ოჯახში გაიზარდა, როგორც დედისერთა. 1902 წელს, მას შემდეგ, რაც იერჟი დააპატიმრეს რევოლუციური საქმიანობისთვის და ციმბირში გადაასახლეს, აპოლონია და მისი დედა საცხოვრებლად ვარშავაში გადავიდნენ, სადაც ბალეტის სკოლაში შევიდა. ტუბერკულოზის გამო, იგი იძულებული გახდა დაეტოვებინა მოცეკვავეს კარიერა. მოგვიანებით აპოლონია ვარშავის საიმპერატორო დრამატული ხელოვნების აკადემიაში შევიდა.

ბარბარას დებიუტი, როგორც დრამატული მსახიობის, თეატრში 1913 წელს შედგა. 1914 წელს   ის გადაიღეს ფილმში.მალე აპოლონია პოლონეთის ერთ-ერთი წამყვანი მსახიობი გახდა. მან მიიღო ფსევდონიმი "პოლა ნეგრი" იტალიელი პოეტის ადა ნეგრის მიხედვით.

1918 წელს მან ითამაშა კიევის რეჟისორ ვიქტორ ტურჟანსკისთან ერთად ფილმში "სიყვარულის სუროგატები". მოგვიანებით, ტურჟანიასთან ერთად, აპოლონია ბერლინში გაემგზავრა. იქ იგი მუშაობდა რეჟისორ მაქს რეინჰარდტთან, მონაწილეობდა ერნსტ ლუბიჩის ფილმებში.

1923 წელს აპოლონია ლუბიჩთან ერთად სამუშაოდ წავიდა ჰოლივუდში. მან ხელი მოაწერა კონტრაქტს სტუდიასთან.  პოლა ნეგრი გახდა პირველი ევროპელი მსახიობი, რომელსაც ჰოლივუდმა კონტრაქტი დაუდო. ამერიკაში მსახიობი მუშაობდა 1923–1934 წლებში.  მისი გმირები მაყურებლში დიდი მოწონებით სარგებლობდნენ.

30-იანი წლების დასაწყისში აპოლონიამ მიატოვა მეუღლე სერგი მდივანი და დაბრუნდა გერმანიაში, სადაც  იგი ჰიტლერის თვალთახედვის არეში მოხვდა. როდესაც გებელსმა პოლა ნეგრი კინოს ჩამოაცილა, იმ მიზეზით, რომ ეჭვი ჰქონდა მსახიობის ებრაულ წარმომავლობაზე, ჰიტლერმა გააუქმა მისი მინისტრის გადაწყვეტილება. მოგვიანებით ფრანგულმა ჟურნალმა პოლა ნეგრი ფიურერის საყვარლად მოიხსენია, თუმცა მსახიობმა უარყო ცილისწამება და სასამართლოში იჩივლა. სასამართლო პროცესი  აპოლონიას გამარჯვებით დასრულდა.

ამ პერიოდში მან ითამაშა რეჟისორ  გერჰარდ ლამპრეხტის ფილმებში: „მადამ ბოვარი“ (1937) და „მაზურკა“ (1935).

1941 წელს აპოლონია დაბრუნდა ამერიკის შეერთებულ შტატებში, სადაც განაგრძო მოღვაწეობა 1960-იანი წლების შუა პერიოდამდე.

იგი გარდაიცვალა 1987 წლის 1 აგვისტოს ოთხმოცდაათი წლის ასაკში პანკრეასის კიბოთი.. დასაფლავებულია კალვარის სასაფლაოზე ლოს -ანჯელესში, კალიფორნიაში.

ვინაიდან პოლა ნეგრის არ ჰყავდა შვილები და ახლო ნათესავები, მან თავისი ქონების უმეტესი ნაწილი ტეხასის წმინდა მარიამის უნივერსიტეტს დაუტოვა, მათ შორის იყო სამახსოვრო კოლექციები და მისი ფილმების რამდენიმე იშვიათი ნამუშევარი. წმინდა მარიამის უნივერსიტეტმა დააწესა პოლა ნეგრის სახელობის სტიპენდია.

პოლა ნეგრის სახელობის ვარსკვლავები არის ჰოლივუდის დიდების ხეივანში და ქალაქ ლოძის (პოლონეთი) დიდების ხეივანში.

პირადი ცხოვრება
1919 წელს აპოლონია ცოლად გაჰყვა გრაფ ევგენი დომბსკის. მათი  ქორწინება ორი წელი გაგრძელდა.

აპოლონია დანიშნული იყო ჩარლი ჩაპლინზე, მაგრამ მას დაშორდა რუდოლფ ვალენტინოს გამო. 1926 წელს ვალენტინო გარდაიცვალა, ხოლო აპოლონიამ იქორწინა ემიგრანტ არისტოკრატზე, ქართველ თავად  სერგი მდივანზე.  ქორწინებამ 1931 წლამდე გასტანა.